Minister sê jammer na POF betalings staakDipuo Peters, minister van vervoer. Foto: Elmond Jiyane, GCIS Dipuo Peters, minister van vervoer, het om verskoning gevra nadat die Padongelukkefonds (POF) die betaling van eise gestaak het nadat die balju op sy bankrekening beslag gelê het. Peters het in ŉ verklaring gesê die balju se beslaglegging op die POF-rekening is betreurenswaardig, omdat eisers nou nie meer toegang het tot broodnodige finansiële verligting van die regering nie. Sy het gesê sy het die POF opdrag gegee om almal wat deur die saak geraak word, op hoogte te hou van die stand van sake en te verseker dat die situasie dringend na normaal terugkeer. Eugene Watson, die POF se uitvoerende hoof, het Vrydag gesê alle uitbetalings is gestaak nadat die balju op die fonds se bankrekening beslag gelê het weens uitstaande betalings. “Dit is die gevolg van ŉ paar prokureursfirmas, wie se optrede nou ŉ gevestigde kontantbetalingsplan [van die POF] ontwrig en wat nou onnadenkend geprioritiseer word bo ander wat geduldig vir hul betalings gewag het,” het hy gesê. Volgens Watson het die beslaglegging ŉ baie negatiewe uitwerking op die instansie se bedrywighede gehad en sy pogings om al sy verpligtinge na te kom, ondanks onvoldoende befondsing, ontwrig. “Ons vra om verskoning vir die ongerief. Alles moontlik word gedoen om die saak vinnig op te los sodat die POF uitbetalings kan hervat. “Die onmiddellike staking van betalings, voortdurende kontantvloeiprobleme en die reuse, ongegronde aanspreeklikheid wat die minister van finansies in die mediumtermyn-begrotingsrede geopper het, is deurlopende bewyse dat die POF-bedeling duur, onbekostigbaar en onvolhoubaar is. Dringende verandering is nodig,” het Watson gesê. Verskeie prokureursfirmas het glo die POF vir R11 miljoen gedagvaar. Die departement het gesê terwyl die regering beplan het om die Padongeluk-voordeleskema (Rabs) te implementeer, het die POF ŉ kontantbestuurplan twee jaar gelede ingebring om volgehoue betalings te verseker. “Die huidige skema wat deur die POF geadministreer word, is oop vir bedrog, opportunistiese en oordrewe eise en menslike foute. Dit is een van die vele redes hoekom die regering die Rabs, ŉ foutlose skema, ingebring het, wat ŉ nuwe era van sosio-ekonomiese balans sal skep en die onbedoelde negatiewe gevolge en finansiële las op die families van die oortreder sal verwyder,” het die departement gesê. Volgens die Rabs sal daar nie gekyk word na die fout van die eiser of ander mense wat by die ongeluk betrokke was nie. Die fokus sal in wese wees op hoe die eiser onmiddellik bygestaan kan word. Betalings sal direk aan die eisers, mediese en gesondheidsdiensverskaffers gemaak word. Die Rabs sal deur die brandstofheffing befonds word en voordele vir mediese uitgawes, inkomste-ondersteuning, familie-ondersteuning en begrafnisvoordele insluit. Eisers sal direk by die skema kan eis, terwyl die skema se administrateur eise sal evalueer op grond van voordele en die begunstigdes volgens die wet betaal. Die verwydering van die bewyslas en die voorskaffing van gedefinieerde voordele beperk die ruimte vir geskille en die gepaardgaande regskostes, het die departement gesê.